La Fiscalia estrena seu al barri Roís de Corella de Gandia
19 abril 2018

## La Fiscalia estrena seu al barri Roís de Corella de Gandia19 abril 2018Última actualització: 14 juliol 2025

![](../gestion/img/AO__7991-copia.jpg)  
  

Gandia ja té nova seu de la Fiscalia després de molts anys de reivindicacions. La consellera de Justícia, Gabriela Bravo, ha visitat aquest matí les instal·lacions, situades al carrer Benicanena, 81, acompanyada del secretari autonòmic de Justícia, Ferran Puchades; la directora general de Justícia, Verónica López; la subdirectora d'Infraestructures Judicials, Sara Reyes; el fiscal superior de la Comunitat Valenciana, Antonio Montaves; la fiscal en cap provincial, Teresa Gisbert; el fiscal en cap de Gandia, Miguel Cots; regidors de la corporació municipal; el director general d'Urbanisme, Vicent Mascarell, i tècnics municipals.  
  
L'Ajuntament de Gandia va cedir l'espai a la Generalitat, que ha invertit en la seua adequació i dotació 579.000 euros. La seu del Ministeri Públic a Gandia estava ubicada, fins ara, en dos habitatges de propietat municipal cedits a la Generalitat i situats al carrer Ciutat Laval 8. Aquestes instal·lacions es van quedar menudes i obsoletes fa anys per als deu fiscals i 8 administratius que treballaven en elles.  
Gabriela Bravo ha recordat que des de l'inici de la legislatura proporcionar una nova seu per a la Fiscalia "_era una prioritat_" perquè les condicions en què estaven treballant els professionals del Ministeri Públic d'aquest partit judicial "_eren absolutament indignes, no només per als fiscals, sinó també per als usuaris_". Per a la consellera, aquesta actuació és "u_n exemple del compromís del Consell per millorar i dignificar la Justícia a la Comunitat Valenciana_".  
  
Per la seua banda, **Diana Morant** ha declarat que la nova seu és "_un magnífic espai totalment adaptat, sense barreres arquitectòniques i molt digne perquè la Fiscalia projecte la imatge que ha de tenir com a servei públic i essencial per a la ciutadania_". Així mateix, l'alcaldessa ha apuntat que aquestes instal·lacions revitalitzaran i lideraran el creixement del barri.  
La màxima autoritat municipal ha subratllat que amb aquesta seu es demostra que la Generalitat inverteix en justícia i que l'Ajuntament també aposta per la justícia. "_La nova seu contribuirà a aconseguir una justícia més àgil, propera i eficaç_".  
  
La Fiscalia s'ubica en un edifici de planta baixa i primer pis de 524 metres quadrats. La planta baixa inclou la recepció, dos despatxos per a fiscals, una sala de reunions, l'arxiu, un bany per a persones amb diversitat funcional, un elevador i espais de treball per als vuit membres del personal administratiu. A la primera planta s'han situat vuit despatxos més una altra oficina de majors dimensions per al fiscal en cap, així com els lavabos.  
  
En acabar la visita, la consellera Gabriela Bravo costat de la comitiva s'han desplaçat a l'Ajuntament de Gandia, on ha estat rebuda per portaveus municipals i ha signat al llibre d'honor. L'alcaldessa li ha obsequiat amb una reproducció d'un taulell del Palau dels Borja.